**Магистърска програма: Европа и Азия: Културна**

 **дипломация и геополитика**

 **на Европейския съюз (на английски**

 **език)**

*Срок на обучение:* 3 семестъра

*Форма на обучение:* редовна; обучение срещу заплащане

*Ръководител:* проф. д-р Мадлен Данова (ФКНФ)

 проф. д-р Мария Стойчева (ФФ)

*e-mail: m.danova@uni-sofia.bg*

Магистърската програма Европа и Азия: Културна дипломация и геополитика на Европейския съюз е съвместна магистърска програма с Националния университет „Ал Фараби“ в Алма Ати, Казахстан и СУ „Св. Климент Охридски“ и има специализиращ характер в областта на културната дипломация и връзките между ЕС и региона на Средна Азия. Тя е предназначена за завършилите квалификационната степен „бакалавър“ с успех най-малко „добър“. Основната цел на програмата е подготовката на висококвалифицирани специалисти с изграден аналитичен и творчески подход към културните процеси и явления като част от геополитиката на Европейския съюз. Програмата има засилен интердисциплинарен характер, като се акцентира върху начините, по които културата се превръща във водещ фактор в съвременната международна политика. В процеса на обучението са включени теоретични и практически курсове върху основни аспекти на изучаване на културната дипломация, геополитическите процеси и регионалното развитие като част от политиките на Европейския съюз.

Кандидатите за магистърската програма Европа и Азия: Културна дипломация и геополитика на Европейския съюз трябва да имат завършено висше образование с образователно-квалификационната степен „бакалавър“ и минимален успех „добър“ (средно аритметично от общия успех от следването и държавния изпит), както и доказано ниво B2 на владеене на английски език на базата на международно признат документ (за предпочитане Oxford Test of English). Всички кандидати подготвят мотивационно писмо на английски език, което се оценява от комисия. Оценяването се извършва въз основа на езиковите и комуникативните умения на кандидатите. Класирането се извършва на базата на бал, който е образуван от оценката, поставена от комисията и средно аритметичното от общия успех от следването и държавния изпит от бакалавърската степен.

Европа и Азия: Културна дипломация и геополитика на Европейския съюз е трисеместриална магистърска програма на английски език. Обучението се провежда изцяло на английски език, като титулярите на всички дисциплини са водещи специалисти в съответната област, както от двата водещи университета, така и от други страни. В третия семестър студентите имат възможност да участват в семинар с български и чуждестранни дипломати и да стажуват в европейски и международни дипломатически и културни институции. Програмата предлага и голям набор от избираеми дисциплини, както с теоретична насоченост, така и с практико-приложен характер. Студентите ще имат възможност да се включат в международни летни училища и семинари, в специализирани модули, тематично свързани с програмата, както и да участват в международен обмен със сродни магистърски програми. Програмата завършва с подготовка и защита на магистърска дипломна работа.

При извънредни обстоятелства обучението ще се провежда онлайн.

Програмата дава възможност за разширяване и усъвършенстване на подготовка на студентите от специалност Европейски съюз и европейска интеграция на английски език и подобни сродни специалности. Завършилите стават висококвалифицирани специалисти с широки професионални умения за упражняване на професии, свързани с културната дипломация, изискващи отлично владеене на английски език и гъвкави комуникативни способности и умения за посредничество в мултикултурна среда, както и специалисти по регионалните проблеми на културните връзки между ЕС и Средна Азия. Придобилите образователно-квалификационната степен „магистър“ по тази програма биха могли да намерят професионална реализация в сферата на дипломацията и външната политика, като експерти в национални и международни дипломатически и културни институции, международни организации и представителства, комисии и организации на Европейския съюз, средства за масова информация, в неправителствения сектор, в експертни центрове и академични институции.